'Reuseoorwinning' vir Solidariteit oor Sasol-bemagtigingskema | Maroela Media
'Reuseoorwinning' vir Solidariteit oor Sasol-bemagtigingskema
Die vakbond Solidariteit het Maandag gesê hy het "'n reuseoorwinning behaal" in sy dispuut by die Kommissie vir Versoening, Bemiddeling en Arbitrasie (KVBA) teen Sasol oor wit mense uitgesluit is van sy nuwe bemagtigingskema, Khanyisa.
"Die KVBA het in dié historiese bevinding bevind dat werknemers wel mag staak oor die rasuitsluiting uit Sasol se personeel-aandeleskema," het Deon Reyneke, adjunkhoofsekretaris by Solidariteit, gesê.
Dit volg nadat Sasol einde verlede jaar bekendgemaak het dat sy bestaande werknemerbemagtigingskema, Inzalo, wat op 18 Mei 2018 ten einde loop, vervang gaan word met 'n nuwe bemagtigingskema, genaamd Khanyisa. Dié werknemer-aandeletransaksie maak egter glad nie voorsiening vir wit werknemers nie.
Volgens Reyneke bestaan die nuwe skema uit twee fases waarvan die tweede fase slegs vir werknemers van die aangewese groep geld. "Dié skema tref 'n duidelike onderskeid tussen twee kategorieë werknemers, wat na ons mening onregverdig is. Ons het formele terugvoer van Sasol ontvang waarin daar gesê word dat om wit mense deel van Khanyisa te maak, teen die wese van ware en betekenisvolle transformasie sal indruis," het Reyneke gesê.
Reyneke sê dat die vakbond in sy dispuut by die KVBA aangevoer het dat wit werknemers mag staak om soortgelyke voordele te bekom.
Reyneke sê voorts dat Sasol al sedert Januarie vanjaar probeer om die vakbond asook sy lede se griewe deur tegniese argumente ongeldig te verklaar. "Sasol het aangevoer dat wit werknemers nie mag staak nie aangesien die saak 'n regtedispuut is, en dat die howe die aangewese forum is om die dispuut te hanteer," het Reyneke gesê.
Die kommissaris het egter in die lig van al die argumente bevind dat Solidariteit se dispuut as 'n saak van gemeenskaplike belang geklassifiseer moet word en dus verder deur die KVBA ondersoek moet word. "Sasol het 'n regsbalanseertoertjie probeer uitvoer in 'n poging om tyd te wen. Hierdie oorwinning baan egter die weg vir ons wat die dispuut self by die KVBA betref," het Reyneke voorts aangetoon.
Reyneke het gesê in die lig van die bevinding van die KVBA, sal daar nou van voor af 'n bemiddelingsproses met Sasol begin. "Ons hoop dat Sasol in die komende bemiddelingsproses tot nuwe insigte sal kom en wit werkers se griewe ter harte sal neem sodat daar 'n skikking bereik kan word wat alle werknemers insluit."
Hy het gesê indien daar egter nie 'n ooreenkoms bereik kan word nie, is Solidariteit by magte om die regte prosesse te volg sodat sy lede kan begin staak. "Ons kan nie nou sê dat ons lede beslis sal staak nie, maar dit is 'n moontlikheid. Ons sal waarskynlik na ons lede toe gaan en 'n staking-stemming hou en dan daarvolgens optree."
Volgens Reyneke het Solidariteit meer as 5 300 lede wat by Sasol werksaam is.
Wagte in selle toegesluit tydens rooftog by hof
9-jarige sterf ná skietery tydens kaping
Dankie en wys hulle bietjie.
Dink kan net maak soos hulle wil. verdien mos niks,werk mos ook nie hard nie.Sit net en als gekry.
Daar is baie wat ook swaar trek en ambagsmanne is.
Werk hard vir wat hulle het.
Staak gerus.Dit is hoog tyd.
Watter oorwinning??? Solidariteit weet weet mos wittes sal nie staak nie al kan hulle. Vir die meeste beteken dit niks.
BBBBEEEE het alle versoening gekelder , maar leer is min ,True story!!!
As hulle wettig staak moet hulle betaal word vir die duur van die staking . Betaalde visvang verlof .